Ehokololo 87: Omunyasha Jesus e li motembeli
TALA kokamati oko kanini taka popi novakulunhu. Ovalumenhu ovo ovahongindjovo vomotembeli yaKalunga muJerusalem. Okamati oko oJesus. Pefimbo olo, Jesus okwa kula, molwaashi okwa li e na omido 12.
Ovahongindjovo ovo ova li va kumwa, molwaashi Jesus okwa li e shii shihapu kombinga yaKalunga nokwa li e shii Ombibeli. Ndele mbela omolwashike Josef naMaria vehe po opo? Mbela ove li peni? Natu ka taleni kutya ova li peni.
Pefimbo olo, Josef okwa li a twala oukwaneumbo waye kuJerusalem ngaashi ha ningi shito. Okwa li hava i omudo keshe kuJerusalem, hava ka dana oshivilo she likalekelwa hashi ifanwa Opaasa. Ova li hava ende oshinano shile tava di kuNasaret tava i kuJerusalem. Efimbo olo ovanhu kava li ve na eehauto ile omashina okolutenda. Ovanhu vahapu okwa li hava ende kolupadi. Onghee hano, olweendo lavo ola li hali kwata oule womafiku atatu lwaapo okuya kuJerusalem.
Pefimbo opo, oukwaneumbo waJosef owa li wa kula. Onghee hano, Josef okwa li ha pashukile eendenge daJesus, ovamati noukadona. Pomhito oyo Josef naMaria ova li molweendo lile tava shuna nounona vavo keumbo kuNasaret. Ova li tava diladila kutya kashiimba Jesus oku li ngoo mosheendo omo. Ndele eshi va fika ponhele yonhumba komatango, ova li va didilika kutya Jesus ke po puvo. Opo nee, ova li va hovela oku mu konga, tava pula ovapambele nosho yo ookaume kavo, ndele inave mu mona. Onghee hano, ova shuna kuJerusalem ve ke mu konge.
Eshi va fika muJerusalem, ova hanga Jesus e li mokati kovahongindjovo, ta pwilikine kuvo, ye te va pula omapulo. Ovanhu aveshe ova li va kuminwa ounongo waJesus. Opo nee Maria okwa pula Jesus a ti: ‘Omumwange, omolwashike we tu ningila ngaha? Otwa kala hatu ku kongo naxo notwa kala hatu lipula kutya ou li peni.’
Jesus okwe mu nyamukula a ti: ‘Omolwashike tamu kongele nge? Kamu shi shii nokutya ame ondi na okukala mongulu yaTate?’
Doshili, Jesus okwa li e hole neenghono okukala ponhele opo te lihongo shihapu kombinga yaKalunga. Mbela nafye hasho twa pumbwa okukala tu li ngaho? Eshi va li muNasaret, Jesus okwa li ha i kokwoongala oshivike keshe oku ka longela Kalunga. Okwa li e lihonga oinima ihapu okudja mOmbibeli, molwaashi okwa li ha pwilikine nawa alushe. Atusheni natu shikuleni oshihopaenenwa osho Jesus e tu tulila po.
Lukas 2:41-52; Mateus 13:53-56.
Omapulo
- Jesus oo tu wete mefano omo oku na omido ngapi pefimbo opo, noku li peni ngaho?
- Josef noukwaneumbo waye ova li hava ningi shike omudo keshe?
- Konima yolweendo lefiku limwe fimbo va li mondjila tava shuna keumbo, omolwashike Josef naMaria va li va shuna kuJerusalem?
- Josef naMaria ova li va hanga Jesus peni, novanhu ovo va li konhele oko va hanga Jesus ova li va kumwa kushike?
- Jesus okwa li a lombwela ina, Maria, shike?
- Ongahelipi hatu dulu okulihonga kombinga yaKalunga ngaashi Jesus?
Omapulo a wedwa po
- Lesha Lukas 2:41-52.
Nonande ovalumenhu ovo ashike va li va pitikwa okukala poivilo yokomudo paMhango yaMoses, Josef naMaria ova tulila po ovadali vokunena oshihopaenenwa shiwa shilipi? (Luk. 2:41; Deut. 16:16; 31:12; Omayel. 22:6)
Ongahelipi Jesus a tulila po ovanyasha vokunena oshihopaenenwa shiwa shi na sha nokudulika kovadali vavo? (Luk. 2:51; Deut. 5:16; Omayel. 23:22; Kol. 3:20)
- Lesha Mateus 13:53-56.
Ovamwainamati vaJesus vane vopambelela velipi va tumbulwa mOmbibeli, navavali vomuvo lwanima ova li va dana onghandangala ilipi meongalo lopaKriste? (Mat. 13:55; Oil. 12:17; 15:6, 13; 21:18; Gal. 1:19; Jak. 1:1; Jud. 1)
fur_Latn umb_Latn scn_Latn umb_Latn umb_Latn umb_Latn hau_Latn umb_Latn sun_Latn umb_Latn umb_Latn scn_Latn umb_Latn umb_Latn ilo_Latn kmb_Latn ilo_Latn afr_Latn umb_Latn bem_Latn kea_Latn umb_Latn